**Alfa Romeo Giulietta** (Typ 940) on Alfa Romeon vuosina 2010–2020 valmistama alemman keskiluokan automalli, joka korvasi Alfa Romeo 147:n. Se esiteltiin Geneven autonäyttelyssä keväällä 2010.

Alfa Romeo Giulietta (2010–2020)
--------------------------------

Alfa Romeo Giulietta perustuu Fiat-konsernin kehittämälle Compact-pohjalevylle, jonka alustarakenteissa käytetään runsaasti alumiinia. Edeltäjästään Alfa Romeo 147:stä poiketen Giulietta oli saatavana ainoastaan viisiovisena korimallina. Ohjaamossa on aiemmin Alfa Romeo MiTossa esitelty DNA-kytkin, jonka avulla kuljettaja voi valita auton ajo-ohjelman kolmesta eri vaihtoehdosta (Dynamic, Normal ja All Weather). Valinta vaikuttaa muun muassa auton moottorin, vaihteiston, ohjausjärjestelmän ja ajonvakautusjärjestelmän toimintaan.

Vuoden 2010 Euro NCAP -kolaritestistä Giulietta sai tulokseksi täydet viisi tähteä.

Alfa Romeo Giulietta Quadrifoglio Verde
Kaikki Giuliettan moottorit ovat turboahdettuja. 1,4-litraiset bensiinimoottorivaihtoehdot olivat T-Jet (120 hv) ja MultiAir (170 hv), jossa on muuttuva venttiilien ajoitus. Tehokkain bensiinimoottori oli suorasuihkutteinen 1,75 TBi (235 hv). Dieselmoottoreina olivat 1,6 JTDm (105 hv) ja 2,0 JTDm (170 hv). Kaikkien moottorien yhteydessä on kuusivaihteinen manuaalivaihteisto ja vakiovarusteena start-stop-järjestelmä. Saataville tuli pian myös TCT-kaksoiskytkinvaihteisto.

Facelift-mallin (2013) Alfa Romeo Giulietta.
Malliston huipulla oli Quadrifoglio Verde, joka oli saatavana ainoastaan 1,75-litraisella moottorilla. Maavara on matalampi kuin perusmalleissa ja myös jousitus on säädetty urheilullisemmaksi. 

Frankfurtin autonäyttelyssä syyskuussa 2013 esiteltiin pienen kasvojenkohotuksen kokenut Giulietta. Ulkonäkömuutokset olivat vähäisiä, rajoittuen uudistettuun etusäleikköön ja aiempaa leveämpiin etusumuvalojen kromikehyksiin. Uusia värivaihtoehtoja tuli kuitenkin tarjolle kolme kappaletta. Ohjaamossa oli uusi ohjauspyörä ja malliversiosta riippuen 5,0- tai 6,5-tuumainen kosketusnäyttö osana Uconnect-tietoviihdejärjestelmää. Uutena moottorina oli 2,0-litrainen (150 hv) JTDM-dieselmoottori, jossa oli uusi ruiskutusjärjestelmä. Quadrifoglio Verden moottori uudistui kokonaan kevytmetalliseksi, jolloin sen paino putosi 22 kilolla. Kiihtyvyys nollasta sataan (6,0 s) oli nyt lähes sekunnin aiempaa nopeampi, ja lisäksi polttoaineenkulutus putosi lähes 10 prosenttia aiemmasta.

Facelift-mallin (2016) Alfa Romeo Giulietta.
Geneven autonäyttelyssä keväällä 2016 esiteltiin toisen kasvojenkohotuksensa kokenut Giulietta, jonka ulkonäköä muokattiin vastaamaan uutta, vastikään esiteltyä suurempaa Giulia-mallia. Uutena moottorina esiteltiin 1,6-litrainen (120 hv) JTD-dieselmoottori. Quadrifoglio Verden nimi vaihdettiin Veloceksi, mutta malli pysyi muuten ennallaan. 

Viimeiset uudistuksensa Giulietta koki vuonna 2019. Uudistukset olivat hyvin vähäisiä ja rajoittuivat lähinnä uuteen vihreään Visconti Green -väriin, uuteen 18-tuumaiseen vannevaihtoehtoon ja uusiin varustepaketteihin. Tech Pack -varustepaketin mukana tulleita täysin uusia varusteita olivat peruutuskamera ja suurempi seitsemäntuumainen kosketusnäyttö, jolla on Apple CarPlay- ja Android Auto -tuki.

Lähteet
-------

1. 1 2  2010 Alfa Romeo Giulietta – First Drives *Road & Track*.  19.4.2010. Viitattu 26.8.2019. (englanniksi)
2. ↑  Alfa Romeo Giulietta 2010 Euro NCAP. Viitattu 26.8.2019. (englanniksi)
3. 1 2  Alfa Romeo Giulietta Carsfromitaly.net. Viitattu 25.9.2020. (englanniksi)
4. ↑  2014 Alfa Romeo Giulietta brings its modest facelift to Frankfurt  13.9.2013. Motor1.com. Viitattu 25.9.2023. (englanniksi)
5. ↑  Ajettua: Alfa Romeo Giulietta Quadrifoglio Verde *Tekniikan Maailma*.  13.6.2014. Viitattu 15.9.2022.
6. ↑  Maistiainen: päivitetty Alfa Romeo Giulietta *Moottori*.  22.5.2016. Viitattu 26.8.2019.
7. ↑  New Alfa Romeo Giulietta  1.3.2016. Fiat Chrysler Automobiles. Viitattu 26.8.2019. (englanniksi)
8. ↑  2019 Alfa Romeo Giulietta Gets Minor Updates, Six New Packages *Carscoops*.  7.3.2019. Viitattu 15.9.2022. (englanniksi)
9. ↑  2019 Alfa Romeo Giulietta revealed *Drive*.  26.2.2019. Viitattu 15.9.2022. (englanniksi)

Aiheesta muualla
----------------

* Kuvia tai muita tiedostoja aiheesta **Alfa Romeo Giulietta (2010)** Wikimedia Commonsissa

Alfa Romeon (Alfa Romeo Automobiles S.p.A.) automallit

|  |  |
| --- | --- |
| Nykyiset mallit | Giulia · Stelvio · Tonale |
| Entiset mallit (esittelyvuoden mukaan) | 1910–1919: 24 HP · 40–60HP1920–1945: 20–30HP · 6C · 8C · G1/G2 · RL · RM1945–1959: 1900 · 2000 · Giulietta · Gran Sport Quattroruote1960–1969: 1750/2000 · 2600 · Giulia · Spider · Montreal · 105/115-sarja · GTA · 33 Stradale1970–1979: 2300 · Alfa 6 · Alfasud · Alfetta · Alfetta GTV · Giulietta (1977) · Sprint 1980–1989: 164 · 33 · 75 · 90 · Arna · SZ/RZ1990–1999: 145/146 · 155 · 156 · 166 · GTV · Spider (1994)2000–2009: 147 · GT · 159 · MiTo · Brera · Spider (2006) · 8C Competizione 2010–: Giulietta · 4C |
| Tulevat mallit | Brennero |
| Konseptimallit | 33.2 · 
2000 Sportiva · 
BAT 5/7/9 · 
Bella · 
Caimano · 
Canguro · 
Capsula · 
Carabo · 
Centauri · 
Cuneo · 
Dardo · 
Delfino · 
Diva · 
Disco Volante · 
Giulietta Bertone Spider · 
Iguana · 
Kamal · 
Monoposto · 
Navajo · 
Nuvola · 
Progetto Cinque · 
Protéo · 
Scarabeo · 
Scighera · 
Sportut · 
Visconti · 
Vivace · 
Vola · 
Zeta 6 |
| Hyötyajoneuvot | Pakettiautot: Romeo · Romeo 2 · Romeo 3 · A11/F11A12/F12 · AR6 · AR8 Kuorma-autot: 430 · 500 · 800 · 900 · 950 · Mille (1000) · A19nLinja-autot: 140 A. · 900 A. · 950. · Mille (1000) · 110AF · 140AF · 900 |